《太湖遇风》
清代·侯凤芝

水势何浩浩，大风起震泽。涛涌欲断岸，湍急碎日色。

连山束两旁，横波不能溢。万古荡其崖，土尽见山骨。

回思发棹初，湖面波光碧。归舟未移时，涛头已千尺。

心自轻江潭，身已苦反侧。归来卧匡床，犹似风湍激。

作者简介：侯凤芝(1758-1791），字冠芳,号四雨。清金匮人。凤苞弟。诸生。有《四雨轩诗草》，《岭南游草》。